Document ID: /roh_data/filtered/fineweb-2-filterrobots_roh.jsonl.gz/41248

En l’ustaria da l’Hotel Stampa a Casaccia èsi ruassaivel – memia ruassaivel. Sulet ina dunna da la Germania ha pernottà en l'hotel, ella vuleva ir il venderdi en il decurs dal di fin a Vicosoprano tar ses figl, ch’è là en in champ da musica.
Quai na po ella uss betg far, la via è bloccada da la bova. Uss na sa ella betg propi tge far. Spetgar, ir tar il lieu nua che la via è serrada per survegnir dapli infurmaziuns u forsa tuttina ir a San Murezzan nua ch’i para ad ella pli segir. Ed er l’ustiera Menga Negrini fa quitads. Er la costa sur Casaccia è numnadamain ina zona da privel nua ch’i pudessan vegnir giu bovas. Tuttina emprova ella da consolar la dunna tudestga.
Er l’auto da posta sto spetgar
Betg be per ils autos è Casaccia staziun finala, mabain er per l’auto da posta. Tenor il chauffeur na dettia quai betg bler auter per els da far, che da tegnair èn l’urari e spetgar a Casaccia fin ch’igl è puspè uras dad ir.
Er per in furnitur che stuess purtar medicaments a Vicosoprano na vai betg vinavant. El po laschar ils medicaments en l’hotel. Sch’i vegnissan duvrads exnum pudess ins sgular els a Vicosoprano, manegia el. Plaunet èsi dentant vegnì in zic pli cler a Casaccia, i na daratga betg pli ed i po schizunt dar in zic sulegl uschia ch’ins vesa ils pizs dils culms curclads cun naiv.
RR actualitad 11:00
Via averta a partir da 20:00
Las autoritads fan quint da puspè pudair avrir la via tranter Vicosoprano e Casaccia – e quai il venderdi saira, ca. las 20:00. Quai ha scrit la vischnanca Bregaglia il venderdi suentermezdi en ina communicaziun a las medias.